KOMISSION TIEDONANTO sakkojen määräämättä jättämisestä tai lieventämisestä kartelleja koskevissa asioissa (96/C 207/04)

A. JOHDANTO

1. Yritysten väliset salaiset kartellit, joiden tavoitteena on hinnoista määrääminen, tuotanto- tai myyntikiintiöiden asettaminen, markkinoiden jakaminen tai tuonnin tai viennin kieltäminen, kuuluvat vakavimpiin komission käsittelemiin kilpailun rajoituksiin.

Tällaiset menettelytavat johtavat lopulta hintojen nousuun ja kuluttajien valintamahdollisuuksien pienenemiseen. Lisäksi ne eivät vahingoita pelkästään EU:n kuluttajien etuja vaan myös teollisuutta Euroopassa. Rajoittamalla keinotekoisesti tavanomaista kilpailua välillään yhteisön yritykset välttävät juuri niitä paneita, jotka johtavat uudistuksiin sekä tuotekehityksessä että tehokkaampien tuotantomenetelmien käyttöönotossa. Niiden johdosta myös niistä raaka-aineista ja osista tulee kalliimpia, joita yhteisön yritykset ostavat näiltä tuottajilta. Pitkällä aikavälillä tällaiset menettelytavat johtavat kilpailukyvyn laskuun ja työpaikkojen vähentymiseen yhä kansainvälisemmiksi muuttuvilla markkinoilla.

Kaikista näistä syistä komissio on sitä mieltä, että taistelu horisontaalisia kartelleja vastaan on tärkeä tekijä ponnisteluissa vuoden 1993 kasvua, kilpailukykyä ja työllisyyttä koskevassa valkoisessa kirjassa asetettujen tavoitteiden saavuttamiseksi. Tämän vuoksi komissio on viime vuosina lisännyt toimintaansa kartellien paljastamiseksi.

2. Komissio on tietoinen siitä, että tällaisissa kartelleissa osallisina olevat yritykset voivat haluta lopettaa osallisuutensa ja ilmoittaa komissiolle kartellista, mutta vaara saada korkeat sakot saa ne luopumaan ajatuksesta.

3. Asian huomioon ottamiseksi komissio on päättänyt antaa tämän tiedonannon, jossa määritellään ne edellytykset, joilla komission kanssa kartelleja koskevissa tutkimuksissa yhteistyössä olevat yritykset voidaan vapauttaa sakoista tai niille muussa tapauksessa määrättyjä sakkoja lievennetään. Komissio tutkii tämän tiedonannon muuttamistarvetta sitten, kun sen soveltamisesta on saatu riittävästi kokemusta.

4. Komission mielestä on yhteisön etujen mukaista myöntää suopea kohtelu yrityksille, jotka tekevät komission kanssa yhteistyötä jäljempänä kuvailluilla edellytyksillä. Kuluttajien ja kansalaisten etu on tällaisten menettelytapojen paljastamisessa ja estämisessä tärkeämpi kuin etu, joka saataisiin niiden yritysten sakottamisesta, jotka ovat yhteistyössä komission kanssa ja siten tekevät komissiolle mahdolliseksi kartellin paljastamisen ja estämisen tai avustavat sitä tässä tehtävässä.

5. Yritysten yhteistyö komission kanssa on vain yksi monista tekijöistä, jotka komissio ottaa huomioon sakon määrän vahvistaessaan. Tämä tiedonanto ei epää komissiolta mahdollisuutta alentaa sakkojen määrää muista syistä.

B. SAKKOJEN MÄÄRÄÄMÄTTÄ JÄTTÄMINEN TAI SAKKOJEN MÄÄRÄN HYVIN HUOMATTAVA ALENTAMINEN

Yrityksen, joka

a) ilmoittaa komissiolle salaisesta kartellista ennen kuin komissio on päättänyt aloittaa kartelliin kuuluvia yrityksiä koskevan tutkimuksen, ja jos komissiolla ei jo ole riittäviä todisteita ilmoitetun kartellin olemassaolon todistamiseksi,

b) ensimmäisenä esittää ratkaisevaa näyttöä kartellin olemassaolosta,

c) on lopettanut osallistumisensa tähän laittomaan toimintaan viimeistään kartellin ilmoittamishetkellä,

d) antaa komissiolle kaikki tarvittavat tiedot kartellista sekä kaikki sen hallussa olevat kartellia koskevat asiakirjat ja todisteet sekä on valmis jatkuvaan ja täydelliseen yhteistyöhön koko tutkimuksen ajan,

e) ei ole pakottanut toista yritystä osallistumaan kartelliin eikä ole ollut tämän laittoman toiminnan aloittaja tai ratkaiseva toimija,

sakon määrää, joka sille olisi määrätty, jos se ei olisi toiminut yhteistyössä, alennetaan vähintään 75 prosentilla, tai sakko voidaan jättää kokonaan määräämättä.

C. SAKKOJEN MÄÄRÄN HUOMATTAVA ALENTAMINEN

Edellä b-e alakohdan edellytykset täyttävä yritys, joka ilmoittaa salaisesta kartellista sen jälkeen, kun komissio on päättänyt aloittaa kartelliin kuuluvia yrityksiä koskevan tutkimuksen, jossa ei kuitenkaan saada riittäviä todisteita päätöksen tekemiseen johtavan menettelyn aloittamiseksi, saa 50-75 prosenttia alennusta sakon määrästä.

D. SAKKOJEN MÄÄRÄN MERKITTÄVÄ ALENTAMINEN

1. Jos yritys tarjoutuu yhteistyöhön ilman, että kaikki edellä B tai C kohdassa esitetyt edellytykset täyttyvät, yritykselle voidaan myöntää 10-50 prosenttia alennusta siihen sakkojen määrään, mikä sille olisi määrätty ilman yhteistyötä.

2. Näin voidaan menetellä erityisesti, jos:

- yritys toimittaa komissiolle ennen vastalauseiden tiedoksi antamista tietoja, asiakirjoja tai muita todisteita, jotka auttavat rikkomuksen todistamisessa

- saatuaan tiedon vastalauseista yritys ilmoittaa komissiolle, että se ei kiistä niiden seikkojen olemassaoloa, joihin komission esittämät syytökset perustuvat.

E. MENETTELY

1. Kun yritys haluaa saada osakseen tämän tiedonannon mukaisen suopean kohtelun, sen on otettava yhteyttä Euroopan komission kilpailun pääosastoon. Tämän pyynnön on oltava sellaisen henkilön laatima, jolla on oikeus tehdä yritystä velvoittavia sitoumuksia tässä suhteessa. Tässä tiedonannossa ei siis tarkoiteta yrityksen henkilökunnan jäsenen henkilökohtaista aloitetta.

2. Lopullinen päätös siitä, täyttyvätkö edellä B, C tai D kohdassa mainitut edellytykset ja myönnetäänkö mitään vapautusta sakosta tai jätetäänkö sakko määräämättä, tehdään samaan aikaan kun komissio tekee lopullisen päätöksen. Ei ole soveliasta myöntää vapautusta ennen hallinnollisen menettelyn loppumista, koska edellä esitetyt edellytykset ovat voimassa koko menettelyn ajan.

3. Jos kaikki edellytykset täyttyvät, sakkoja ei määrätä lainkaan tai sakkojen määrää alennetaan. Komissio on tietoinen siitä, että tämä ilmoitus johtaa oikeutettuihin odotuksiin, joihin yritykset voivat turvautua paljastaessaan kartellin komissiolle. Jos jotain kohdan B tai C edellytyksistä ei voida täyttää jossain hallinnollisen menettelyn vaiheessa, näissä kohdissa määrätty suotuisa kohtelu menetetään. Tällaisissa olosuhteissa yritys voi kuitenkin hyötyä vielä sakkojen määrän alentamisesta D kohdan perusteella.

4. Sakoista vapauttaminen ei kuitenkaan voi suojella yritystä laittomaan sopimukseen tai yhdenmukaistettuun menettelytapaan osallistumisesta aiheutuvilta siviilioikeudellisilta seuraamuksilta. Jos komissio tekee päätöksen perustamissopimuksen 85 artiklan 1 kohdan mukaan, yrityksen, joka vapautetaan sakoista, mainitaan myös rikkoneen perustamissopimusta ja sen osuus kuvaillaan päätöksessä. Tässä päätöksessä yhteistyö komission kanssa mainitaan myös sakkojen määräämättä jättämisen tai sakkojen lieventämisen perusteluksi.

Jos yritys, jonka sakkoja on alennettu sen vuoksi, ettei se ole kiistänyt tosiseikkoja, kiistää ne ensimmäistä kertaa mitätoimiskanteen yhteydessä, komissio periaatteessa pyytää Euroopan yhteisöjen ensimmäisen oikeusasteen tuomioistuinta nostamaan kyseiselle yritykselle määrättyä sakkoa.